***Министерството на здравеопазването, Програма „Превенция и контрол на ХИВ/СПИН” с подкрепата на местната власт и неправителствени организации организират следните прояви по повод Международния ден за съпричастност със засегнатите от ХИВ/СПИН.***

**В Бургас на 15 май, събота от 10:30** часа в храм-паметника „ Св.Св. Кирил и Методи” ще бъде отслужена панихида в памет на починалите от СПИН. В посещавани младежки заведения доброволци от общенския младежки клуб ще развадат информационни материали и презервативи. Кампанията в Бургас организират общенския отдел „Здравеопазване и превенции” , Сдружение „Равновесие” и превантивно –информационния център за наркотични вещества.

**В Русе на 15 май,** **събота** **от 9:00 до 16:00 часа** Кабинетът за безплатно и анонимно изследване и консултиране за ХИВ/СПИН ще работи извънредно. **От 13:00 часа** доброволци ще засадят червени цветя в Парка на младежта. **От 18:00 часа** пред Съдебната палата в Русе започва хепънинг, в който ще участват ученици от русенски училища. Инициативата ще приключи със запалването на 50 червени фенера в знак на почит към паметта на жертвите на вируса.

**В Стара Загора** също ще изследват безплатно за ХИВ. **На 15 май, събота от 10:00 до 16:00** часа екип на РИОКОЗ и на неправителствената организация „Свят без граници” ще изследват и консултират всеки желаещ в Здравно-социалния център в кв. „Лозенец”. В неделя в Комплекса за социални услуги за деца и семейства **от 10:00 часа** ще бъде засадена цветна леха панделка като послание за толерантност към хората, живеещи с ХИВ/СПИН. **Вечерта от 21:30 часа** доброволци младежки клуб „Зараза” организират кампания пред сградата на общината. В кампанията в града участват и ученици, които изучават сексуално и здравно образование като СИП. Те ще представят своя театрална постановка, ще участват в дискусии и прожекция на филми, свързани с темата СПИН.

**В Пловдив** кампанията по повод Международния ден за съпричастност включва безплатни тестове за СПИН, акция по кръводаряване, обучение на ученици от 29 училища за предпазване от ХИВ/СПИН и други сексуално преносими инфекции. Специалисти от РИОКОЗ и от фондациите „Панацея” и „Авис Вита” ще изследват за ХИВ/СПИН безплатно и анонимно. Мобилният кабинет ще бъде разположен на пл. ”Централен” **от 10:00 до 16:00 часа на 15 май, събота.** Министерството на здравеопазването, общината в Пловдив и медицински специалисти организират на 17 май, понеделник обучение за ученици от 10 клас с цел повишаване на информираността им по отношение на въпроси, свързани с ХИВ/СПИН.

**В община Варна на 16 май, неделя от 11:00 часа** пред църквата „Света Петка” ще се проведе възпоменание на жертвите на СПИН. Всеки, който иска да се изследва безплатно и анонимно за ХИВ може да го направи в мобилните кабинети, разположени на площадите „Независимост” и „Севастопол” **от 17:00 од 20:00 часа в неделя.** Млади хора ще раздават образователни материали. Инициативите в морската столица организират местната власт в партньорство в неправителствени организации и Регионалната инспекция за опазване и контрол на общественото здраве.

**В Плевен в неделния ден** доброволци на БМЧК ще раздават информационни материали и презервативи на млади хора. Вечерта на централния градски площад ще има концерт група „Диана експерс”. Плевенски ученици също ще се включат в различни мероприятия като викторини, конкурси, дискусии и презентации, засаждане на цветни лехи, раздаване на информационни материали.

**Във Видин на 16 май, неделя** **от 11:00 часа** представители на общината, на РИОКОЗ, доброволци от Младежкия съвет по наркотични вещества , БМЧК и сдружение „Заедно” ще засадят 180 червени петунии във формата на панделка - символ на борбата срещу СПИН и в знак на съпричастност със засегнатите от вируса.

**В община Пазарджик на 16 май в 10:00 часа** от Младежкия дом в града започва шествие на доброволци и представители на неправителствени организации и на местната власт. Участниците в него ще раздават информационни материали и презервативи. Шествието ще приключи със ритуалното запалване на свещички в памет на жертвите на болестта.